ཡང་ཟབ་ལས༔ མཚོ་རྒྱལ་སྒྲུབ་ཐབས་བསྡུས་པ་དངོས་གྲུབ་འགུགས་པའི་ལྕགས་ཀྱུ་བཞུགས༔ ན་མོ་ཛྙཱ་ན་ཌཱཀྐི་ནཱི་ཡེ༔ མཁའ་འགྲོ་བསྒྲུབ་པའི་རྣལ་འབྱོར་བས༔ དད་དང་དམ་ཚིག་འགྱུར་མེད་ངང༔ མཚན་ལྡན་སྒྲུབ་པའི་དབེན་གནས་སུ༔ དང་པོ་སྐྱབས་འགྲོ་སེམས་བསྐྱེད་ནི༔ ན་མོ༔ སྐྱབས་ཀུན་འདུས་པ་མཁའ་འགྲོ་ལ༔ གཉིས་མེད་གུས་པས་སྐྱབས་སུ་མཆི༔ རང་གཞན་གཉིས་སྣང་འཁྲུལ་བའི་འགྲོ༔ མཁའ་འགྲོའི་གོ་འཕང་ ལ་འགོད་བྱ༔ གཉིས་པ་དངོས་གཞི་ལྷ་བསྐྱེད་ནི༔ ཨཱཿ རང་བྱུང་རྣམ་དག་མཁའ་འགྲོའི་དལ༔ མ་བསྐྱེད་ཡེ་ཡིན་དོན་གྱི་ལྷ༔ འབུམ་ཕྲག་ཌཱཀྐིའི་ཚོགས་རྗེ་མོ༔ རང་རིག་མཁའ་འགྲོ་མཚོ་རྒྱལ་དམར༔ ཞལ་གཅིག་སྤྱན་གསུམ་དགྱེས་ཆགས་ཉམས༔ གཡས་པས་ཅང་ཏེའུ་སྙན་ཐད་དཀྲོལ༔ གཡོན་པས་གྲི་གུག་ དཀུ་ལ་བརྟེན༔ རིན་པོ་ཆེ་དང་རུས་པས་བརྒྱན༔ པུཎྜ་རི་ཀའི་དོ་ཤལ་འཕྱང༔རིན་ཆེན་རྩེ་ཕྲན་དབུ་ལ་མཛེས༔འོ་འཛིན་ཆུ་འཛིན་རྣམ་པར་རྒྱས༔ ཞབས་གཉིས་མཉམ་པའི་འདོར་སྟབས་ཀྱིས༔ པདྨ་ཉི་མའི་གདན་ལ་འགྱིང༔ཐུགས་ཀར་ཟླ་སྟེང་བྃཿདམར་མཐར༔ སྔགས་ཕྲེང་གཡོན་དུ་འཁོར་བ་ལས༔ འོད་འཕྲོས་རང་གཞན་དོན་གཉིས་བྱས༔ ལྷ་སྔགས་ཆོས་ཉིད་ཆེན་པོའི་ངང༔ མ་ཡེངས་རྩོལ་བྲལ་རང་བབ་བལྟ༔ ཨོཾ་པདྨོ་ཡོ་གི་ནཱི་ཛྙཱ་ན་ཝཱ་རཱ་ཧཱི་ཧཱུྃ༔ བཟླས་
པ་ཆུ་བོའི་རྒྱུན་བཞིན་དུ༔ མི་ཚིག་བར་མ་ཆོད་པར་བཟླ༔ དངོས་ཉམས་རྨི་ལམ་དུ་མ་རུ༔ ཡ་མཚན་འགྲུབ་པའི་རྟགས་མཚན་འབྱུང༔ དགོངས་པ་ཡེ་ནས་འདུས་མ་བྱས༔ ཀ་དག་བློ་འདས་གཉུག་མའི་བབ༔ ཡེངས་བསྒོམ་བྲལ་བའི་དོན་རྟོགས་ན༔ མཆོག་གི་དངོས་གྲུབ་རང་སར་ཐོབ༔ རྗེས་རིམ་ཚོགས་
མཆོག་བསྡུས་པ་ནི༔ ཐབས་ཤེས་བཟའ་བཏུང་འབྱོར་ཚོགས་བཤམས༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ དྷུམ་ཐ་ལ་མཁའ་སྤྱོད་ཌཱཀྐིའི་གླིང༔ རང་རིག་རྒྱལ་ཡུམ་མཚོ་རྒྱལ་འཁོར་དང་བཅས༔ དགའ་སྟོན་ཚོགས་ཀྱི་འདུ་བར་གཤེགས་སུ་གསོལ༔ སྣང་སྲིད་འདོད་ལྔའི་ཚོགས་ཀྱི་མཆོད་པ་འབུལ༔ མ་རིག་མཚན་འཛིན་ཉམས་ཆག་དབྱིངས་སུ་བཤགས༔ ཀུན་རྟོག་མཚན་མའི་དགྲ་བགེགས་དབྱིངས་སུ་སྒྲོལ༔ ཀློང་ཆེན་མཉམ་ཉིད་ཆེན་པོའི་ཞལ་དུ་སྟོབས༔ གསང་གསུམ་ཡེ་ཤེས་ཆེན་པོའི་རྒྱན་དུ་རོལ༔ རྩལ་སྣང་ལྷག་སྐྱོང་ཕོ་མོས་ཕྲིན་ལས་སྒྲུབས༔རང་རིག་དོན་གྱི་མཁའ་འགྲོའི་རང་ཞལ་མཇལ༔ ཁམས་གསུམ་འཁོར་བ་དོང་སྤྲུགས་དཔལ་ཐོབ་ཤོག༔ དེ་ལྟར་བསྐང་བས་ཚོགས་གཉིས་རྫོགས༔ སྒྲིབ་དག་དོན་གཉིས་དཔལ་ཐོབ་འགྱུར༔ ཨེ་མ་སློབ་དཔོན་པདྨ་ངས༔ སྙིང་གི་བུ་ལ་བཀའ་རྒྱས་བཏབ༔ འདོད་འབྱུང་
ནོར་བུའི་དབྱིག་ཆེན་འདི༔ ནམ་སྙིང་མཚོ་རྒྱལ་ཟུང་ལ་གཏད༔ དམ་ལྡན་བུ་ལ་གཏད་དོ་རྒྱ༔ དམ་མེད་
ལག་ཏུ་ཤོར་གྱུར་ན༔ སྔགས་བདག་སྲུང་མ་འཁོར་བཅས་ཀྱིས༔ ཉམས་པའི་སྲོག་རྩ་རྦད་ཀྱིས་ཆོད༔ མ་གཡེལ་སྲུང་མའི་ཚོགས་ལ་གཏད༔ ས་མ་ཡ༔ རྒྱ་རྒྱ་རྒྱ༔ ཞེས་པའང་དད་བརྩོན་ལྡན་པ་འབྲེལ་འདྲིས་
ཆེ་བ་ཀ་བྷྱོའམ། དབང་ཆེན་རྡོ་རྗེས་ཡང་ཡང་བསྐུལ་ངོར། ཁོ་བོ་ཨོ་རྒྱན་ནམ་མཁའ་གླིང་བ་དང་སྔགས་
སྐྱེས་ཏཱ་རེ་དེ་ཝཱི་ཟུང་གིས་ཆོས་ཉིད་རིག་པའི་རྩལ་ལས་ཤར་མར་བསྒྱུར་བ་དགེའོ།།